[pic] | KOMISIA EURÓPSKYCH SPOLOČENSTIEV | Brusel, 19.9.2007 KOM(2007) 544 v konečnom znení SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 8/2007 OBSAH 1. ÚVOD 3 2. PRIPÍSANÉ PRÍJMY 3 3. REšTRUKTURALIZAčNÝ FOND PRE SEKTOR CUKRU 3 4. PRIPOMIENKY K PLNENIU ROZPOčTU NA ROK 2007 4 5. ZÁVERY 6 1. ÚVOD V prílohe sa uvádza skutočná úroveň plnenia rozpočtu za obdobie od 16. októbra 2006 do 30. júna 2007 porovnaná s profilom výdavkov, ktorý vyplýva z ukazovateľa určeného na základe ustanovení článku 20 nariadenia Rady (ES) č. 1290/2005[1]. 2. PRIPÍSANÉ PRÍJMY Na základe ustanovení článku 34 nového nariadenia (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o dodržiavaní vyrovnanosti účtov, z nezrovnalostí a z poplatkov za mlieko určujú za pripísané príjmy na financovanie výdavkov EPZF. V čase zostavovania rozpočtu na rok 2007 sa vykonal odhad týchto príjmov a tento odhad sa zohľadnil, keď rozpočtový orgán schválil rozpočtové prostriedky na rok 2007. Konkrétne: - príjmy z poplatkov za mlieko sa odhadovali na 349,0 milióna EUR a zohľadnili sa znížením rozpočtových prostriedkov požadovaných pre sektor mlieka a mliečnych výrobkov, ktorému rozpočtový orgán priznal sumu 587,0 milióna EUR; - príjmy zo spätne získaných súm z dodržiavania vyrovnanosti účtov a z nezrovnalostí sa odhadovali na 568,0 milióna EUR a 70,0 milióna EUR. Celková suma 638,0 milióna EUR sa zohľadnila znížením rozpočtových prostriedkov požadovaných pre režim jednotnej platby, ktorému rozpočtový orgán priznal sumu 27 918,0 milióna EUR. V tabuľke v prílohe sa uvádza plnenie účtu pripísaných príjmov, na ktorom bola k 30. júnu 2007 zhromaždená suma 1 126,9 milióna EUR. Konkrétne: - z poplatkov za mlieko sa vybrala suma približne 360,0 milióna EUR oproti počiatočným odhadom 349,0 milióna EUR, - spätne získané sumy z dodržiavania vyrovnanosti účtov predstavovali približne 557,8 milióna EUR a - príjmy z nezrovnalostí predstavovali približne 209,2 milióna EUR, pričom ďalšie sumy sa očakávajú do konca rozpočtového roka. Podľa uplatniteľných pravidiel možno tieto príjmy použiť, čiastočne alebo celkovo, na pokrytie financovania výdavkov EPZF, ak rozpočtové prostriedky vyčlenené rozpočtovým orgánom nie sú dostatočné na financovanie výdavkov, ktoré vynaložili členské štáty. V prípade, že sa časť príjmov nevyužije, táto časť sa automaticky prenesie do nasledujúceho rozpočtového roka. 3. REšTRUKTURALIZAčNÝ FOND PRE SEKTOR CUKRU Dočasné reštrukturalizačné sumy v sektore cukru sú upravené ako pripísané príjmy určené na financovanie reštrukturalizačnej pomoci pre sektor cukru a ďalších druhov pomoci, s ktorými sa počíta v reštrukturalizačnom fonde. Pre hospodársky rok 2006/07 sa tieto sumy týkajú množstevných kvót na cukor, inzulínový sirup a izoglukózu pridelených hospodárskym subjektom a členské štáty ich musia zhromaždiť a zaplatiť do fondu v dvoch splátkach, ktorých termíny splatnosti sú 31. marec a 30. november 2007. Do konca marca členské štáty previedli na účet pripísaných príjmov prvú splátku za dlžné reštrukturalizačné sumy vo výške približne 1 287,2 milióna EUR. V júni 2007 členské štáty vykázali na vyplatenie pomoci pre reštrukturalizáciu sektora cukru sumu približne 391,5 milióna EUR. Tieto platby sa budú financovať z príslušného účtu pripísaných príjmov, čím na krytie budúcich platieb pre reštrukturalizačnú pomoc a inú pomoc zostane suma 895,7 milióna EUR. 4. PRIPOMIENKY K PLNENIU ROZPOčTU NA ROK 2007 V ďalšej časti sa nachádza stručný komentár týkajúci sa dôvodov najpodstatnejších rozdielov medzi skutočnou a očakávanou úrovňou plnenia pre určité sektory rozpočtu na rok 2007: 4.1. Menové faktory Vo výdavkoch, ktoré vznikli v uvedenom období, sa zohľadňuje pohyb kurzu USD/EUR. Od vývoja tohto paritného kurzu závisia výdavky súvisiace s veľkou časťou vývozných náhrad za poľnohospodárske výrobky, najmä za obilniny a cukor, a v niektorých prípadoch aj súvisiace s vnútroštátnou pomocou, akou je napr. pomoc vzťahujúca sa na bavlnu. V súlade s článkom 21 nariadenia (ES) č. 1290/2005 vychádzal rozpočet prijatý rozpočtovým orgánom z priemerného paritného kurzu, ktorý v období od júla do septembra 2006 dosahoval úroveň 1 EUR = 1,27 USD. Je potrebné uviesť, že v období od 1. augusta 2006 do 30. júna 2007 bol priemerný paritný kurz približne 1 EUR = 1,31 USD, teda 3,1 % nad kurzom použitým pri zostavovaní rozpočtu na rok 2007. 4.2. Trhové faktory 4.2.1. Obilniny (-327,0 milióna EUR) Mimoriadne priaznivé vnútorné aj vonkajšie podmienky na trhu s obilninami a z toho vyplývajúce vyššie ceny na vnútornom trhu viedli k nižším nákupom a vyšším predajom obilnín vo verejných skladoch, rovnako ako aj k nižším sadzbám vývozných náhrad, a následne k nižšiemu čerpaniu rozpočtových prostriedkov v tomto sektore, pričom sa očakáva, že táto situácia potrvá do konca rozpočtového roka. 4.2.2. Náhrady vzťahujúce sa na výrobky neuvedené v prílohe I (-71,4 milióna EUR) Očakáva sa, že z dôvodu celkového všeobecného poklesu úrovní vývozných náhrad pre rôzne dotknuté výrobky vzniknú členským štátom nižšie výdavky na vývozné náhrady pre spracované poľnohospodárske výrobky. Očakáva sa, že táto situácia potrvá do konca rozpočtového roka. 4.2.3. Cukor (+181,3 milióna EUR) Súčasné nadmerné čerpanie rozpočtových prostriedkov v porovnaní s úrovňou ukazovateľa je spôsobené najmä zvýšeným množstvom vyvážaného cukru, pokiaľ ide o cukor na voľnom trhu, ako aj o cukor vo verejných skladoch. 4.2.4. Ovocie a zelenina (-63,0 milióna EUR) Súčasné nedostatočné čerpanie rozpočtových prostriedkov v porovnaní s úrovňou ukazovateľa je spôsobené najmä zníženým množstvom paradajok, pre ktoré sa doteraz poskytovala spracovateľská pomoc. Tempo čerpania prevádzkových fondov pre organizácie výrobcov je navyše pomalšie v porovnaní s príslušnou úrovňou ukazovateľa. 4.2.5. Mlieko a mliečne výrobky (+100,3 milióna EUR) Rozpočtové prostriedky v porovnaní s úrovňou ukazovateľa boli k 30. júnu 2007 čerpané nadmerne. Je potrebné uviesť, že toto nadmerné čerpanie rozpočtových prostriedkov v porovnaní s úrovňou ukazovateľa je spôsobené technickými príčinami, pretože počínajúc rozpočtom na rok 2007 sa s príjmom z poplatku za mlieko, ktorý sa pôvodne odhadoval na 349,0 milióna EUR, zaobchádza osobitne, a to ako s príjmom pripísaným na EPZF. Rozpočtové prostriedky na rok 2007, ktoré požadoval a priznal rozpočtový orgán pre tento sektor, nezahŕňali tieto príjmy, a preto sa ukazovateľ používa na rozpočtové prostriedky znížené o túto sumu. Toto je dôvod, prečo súčasné čerpanie rozpočtu smeruje k nadmernému čerpaniu. Ak sa vezmú do úvahy príjmy z poplatkov za mlieko, o ktorých sa pôvodne predpokladalo, že budú pripísané sektoru mlieka, potom by pre tento sektor išlo o nedostatočné čerpanie vo výške -152,4 milióna EUR. 4.3. Priama pomoc (+30,9 milióna EUR) Členské štáty v júni zrýchlili tempo platieb, čím bolo nedostatočné čerpanie rozpočtových prostriedkov do konca mája vystriedané miernym nadmerným čerpaním v porovnaní s príslušnou úrovňou ukazovateľa. Na základe výdavkov, ktoré členské štáty predpokladali do konca augusta, sa očakáva, že sa toto nadmerné čerpanie v porovnaní s príslušnou úrovňou ukazovateľa zvýši na približne 1,0 % rozpočtových prostriedkov, pokiaľ ide o pomoc oddelenú od výroby, ako aj o inú priamu pomoc. Aby sa pri určitých režimoch v tejto oblasti zaručilo čerpanie rozpočtu, útvary Komisie oslovili určité členské štáty s cieľom stanoviť výšku zamýšľaných platieb pre tieto režimy na obdobie do konca rozpočtového roka. Ak sa vezmú do úvahy príjmy z dodržiavania vyrovnanosti účtov a z nezrovnalostí, o ktorých sa pôvodne predpokladalo, že budú pripísané režimu jednotnej platby, potom by v prípade kapitoly priamej pomoci vzniklo k 30. júnu 2007 nedostatočné čerpanie vo výške –597,9 milióna EUR. 4.4. Audit poľnohospodárskych výdavkov 4.4.1. Vyrovnanosť účtov z predchádzajúcich rokov (+40,9 milióna EUR) Všetky rozhodnutia o vyrovnanosti účtov, ktorých vykonanie sa očakáva do konca aktuálneho rozpočtového roka, prijala Komisia. Čistá suma spätne získaná na základe opráv uložených týmito rozhodnutiami predstavovala k 30. júnu 2007 približne -74,7 milióna EUR. Táto suma v porovnaní so sumou -178,0 milióna EUR, z ktorej sa vychádzalo pri rozpočte na rok 2007, vedie k nedostatočnému čerpaniu rozpočtových prostriedkov. Ak sa spätne získaná suma do konca rozpočtového roka nezmení, zvýšia sa na rozpočtový rok 2007 výdavky EPZF o približne +103,3 milióna EUR. Aktuálny nárast výdavkov EPZF predstavuje v porovnaní s príslušnou úrovňou ukazovateľa pre jún 2007 približne +40,9 milióna EUR. 5. ZÁVERY Čerpanie rozpočtových prostriedkov dosiahlo v období od 16. októbra 2006 do 30. júna 2007 výšku 40 371,3 milióna EUR, t. j.: išlo o celkové nedostatočné čerpanie týchto prostriedkov vo výške približne -191,8 milióna EUR, čo bolo spôsobené najmä trhovými opatreniami. Očakáva sa, že toto nedostatočné čerpanie sa do konca rozpočtového roka zvýši. Momentálne sa však odhaduje, že rozpočtové prostriedky určené pre priamu pomoc vykážu do konca rozpočtového roka nadmerné čerpanie. Na základe týchto relatívnych súm a nedostatočného čerpania rozpočtových prostriedkov pochádzajúcich z auditu poľnohospodárskych výdavkov sa stanoví úroveň prípadného využitia príjmov pripísaných na EPZF. PRÍLOHA [pic] [1] Ú. v. EÚ L 209, 11.8.2005, s. 1. Nariadenie naposledy zmenené a doplnené nariadením (ES) č. 320/2006 (Ú. v. EÚ L 58, 28.2.2006, s. 42).